V. Tomanová, ministerka práce, sociálnych vecí a rodiny SR: (2008-10-22):
A ešte sa veľmi stručne dotknem tých rodinných prídavkov, pretože do účinnosti zákona č. 601/2003 Z. z. vlastne sa rodinné prídavky vyplácali v dvoch hraniciach, a to pre rodiny s nízkymi príjmami. Myslím, tá druhá hranica bola do 1,27. A boli výrazne vyššie, a poviem to, minimálne o 200 Sk, a to aj hneď keď započítam daňový bonus, tak ste znížili prídavky na dieťa. A naša valorizácia o 100 korún znamená vlastne nahradenie valorizácie, ktorú ste vy zrušili v roku 2004 zákonom č. 601/2003 Z. z. A nahradili my sme túto vašu valorizáciu, ktorú ste neuplatňovali v rokoch 2005 a 2006, keď ste vracali. Do rozpočtu v roku 2004 vrátil rezort práce 4,5 mld. A v roku 2005 to bolo 2,9 mld. A nevalorizovali ste prídavky na dieťa. Sto korunami valorizujeme a nahrádzame, ak by bol uplatnený valorizačný mechanizmus, ktorý ste zrušili, aj valorizáciu za vás. Iba toľko. Ale ťažko hovoriť. A ja by som sa tu nerada vracala k tomu, že oko za oko, zub za zub a kto dal dobré návrhy a kto nedal dobré návrhy. Ja môžem spomenúť si na konkrétne z toho, čo sme hovorili o aktivačnom príspevku a o ochrannom príspevku v rámci zákona o hmotnej núdzi, ktorý ste zavádzali od 1. 1. A vaše návrhy z roku 2003 sú 800 korún, sme upozorňovali, že to nie je možné, že je to nepriechodné, že je to nízke, že hmotná núdza bude znamenať sociálne nepokoje, ktoré aj boli. A napriek tomu ste tento mechanizmus presadili tu v parlamente. A v nadväznosti na to k 1. marcu 2004 o dva mesiace neskôr ste zvyšovali túto sumu na 1 500 korún. To už je len jeden taký moment. Ale, poďme k tomu, čo všetko bolo povedané na túto vládu, ako padne koruna, keď nastúpime, ako nezvládneme prechod na euro, ako odídu investori. Ako sa zvýši nezamestnanosť, ako nezostavíme rozpočet. Vážené dámy, vážení páni, Schengen ste nechali v takom stave, že vlastne Slovenská republika bola najhoršie hodnotená. Zvládli sme ho, dá sa povedať, prví a perfektne. Znižujeme nezamestnanosť. Dosiahli sme prakticky vyrovnaný rozpočet. Keby ste neboli nezodpovedne nezaviedli tzv. 2. kapitalizačný pilier, hovorím o starobnom dôchodku sporení. Musím pripomenúť to, že vám sa v rokoch 2006 ani 2005 nezapočítaval transformačný dopad zo zavedenia 2. piliera do rozpočtu, zatiaľ čo nám okamžite v roku 2007 sa započítal. Napriek tomu sme išli na podstatne nižší schodok, ktorý sme výrazne dotiahli. Dnes keby nebolo 2. piliera, tak môžeme hovoriť o vyrovnanom rozpočte. Ale čo sme urobili v hmotnej núdzi? Určite sme pomáhali. A predovšetkým sme pomáhali tam rodinám s deťmi, kde to tie rodiny skutočne najviac pociťovali. A hovorím o neúplných rodinách s deťmi. A v rámci hmotnej núdze sme pridávali. A pripomeniem, že ak by som si zobrala neúplnú rodinu, matku napr. s tromi deťmi, tak vidno, že jej pridávame viac ako 27 000 korún ročne, čo je viac ako 2 000 korún mesačne. Ale riešili sme invalidov, nález Ústavného súdu, ktorým ste brali a znižovali dôchodok. Riešili sme príplatok pri narodení dieťaťa, najskôr 15 000 na prvé dieťa, dnes je to 25 000 na druhé i tretie dieťa, ale aj na prvé dieťa. Riešili sme daňový bonus, o ktorý ste obrali invalidných rodičov, ktorí majú maloleté deti, ktorých rodičia keď nepracovali, nemali nárok na daňový bonus. Zaviedli sme im osobitný príplatok. V rámci náhradného výživného sme riešili aj pomoc sirotám, teda tým deťom, ktorým rodičia zomreli a ktorým nevznikol nárok na sirotský dôchodok. A, samozrejme, v tomto zákone riešime aj valorizáciu prídavkov na dieťa. Pripomínam, že sme nahradili a zvalorizovali prídavky od 1. 1. tak, že sme nahradili aj valorizáciu, ktorú ste mohli urobiť a ktorú ste neurobili vy v predchádzajúcom období. Takže asi to je len veľmi stručný výpočet opatrení. Mali sme pred chvíľou zákony, ktoré sme prerokúvali, príspevok rodinám v hmotnej núdzi pri návšteve povinnej školskej dochádzky detí, 500 korún na každé dieťa. Určite to rodine v hmotnej núdzi pomôže. Takže ja ďakujem vám všetkým, ktorí, a dokonca aj z opozície, pán poslanec Horváth, ste podporili tento návrh, pretože každý jeden krok znamená pomoc rodine s deťmi. A jednoznačne je dokázané v rámci výskumnej práce, ktorú urobili Nemci, že tam, kde vláda podporuje rodiny, to je napr. Veľká Británia alebo Francúzsko alebo severské štáty, tak skutočne je aj lepší demografický vývoj, pretože sa rodí väčší počet detí. Ďakujem za pozornosť. (Potlesk.)